Áður ég birti næstu mynd finnst mér rétt að árétta það að síðan stendur í þakkarskuld við þá menn sem hafa verið að senda myndir víða af landinu . Tveir menn hafa nú á tveimur vikum sent mér glænýjar myndir úr ferðum þeirra víða um land , þetta eru þeir Bjarni Guðmundsson á Neskaupstað , sem heimsótti Siglufjörð , Hofsós , Hvammstanga og Hafnarfjörð og Þorgrímur Ómar Tavsen í Njarðvík sem sent hefur myndir frá Rifshöfn , Grundarfirði , Búðadal , Hólmavík , Skógarströnd , Súðavík og Ísafirði . Nú um helgina komu þeir báðir við sögu og í dag mun ég birta myndir frá þeim báðurm , en Bjarni sendi myndir frá Hvammstanga , Hafnarfirði og úr heimsókn á Sjóminjasafnið á Siglufirði . Frá Þorgrími Ómari birtast myndir sem ég hef skannað frá honum og munu þær birtast eftir miðnætti í nótt og kannski eitthvað fyrr . Sendi ég þessum mönnum og öllum öðrum heiðursmönnum sem hafa sent mér myndir að undanförnu kærar þakkir . Hér koma síðustu myndirnar sem Þorgrímur Ómar Tavsen tók í þessari lotu í Rifshöfn . Þrjár myndanna sýna meira en eitt skip og þrjár eru af einstökum skipum . Efalaust eiga myndir frá þessum stað eftir að koma oftar í sumar og haust því Þorgrímur Ómar er að róa frá Rifshöfn á skötusel og á milli er alltaf nokkra daga frí , þar sem hann notar stundum til að ferðast og taka um leið myndir fyrir síðuna . Skemmtiferðaskipið Le Boreal kom til Hafnarfjarðar kl 07:00 í morgni 22. júlí sl . Le Boreal er glænýtt skemmtiferðaskip , var hleypt af stokkum skipasmíðastöðvarinnar 6. maí í vor . Það er í eigu frönsku útgerðarinnar Le Ponant , sem hefur aðsetur í Marseilles . Le Boreal er 10.600 tonn að stærð og hefur rúm fyrir 250 farþega . Þetta er lúxus skip og er öll hönnun unnin af heimsfrægum hönnuðum . Le Boreal er í eigu sömu útgerðar og Le Diamant , sem komið hefur til Hafnarfjarðar undanfarin 6 ár . Le Boreal mun á næsta ári leysa Le Diamant af hólmi hér á norðurslóðum , þegar " Demanturinn " leitar á Asíumið . Le Boreal kemur til Hafnarfjarðar þrisvar þetta sumar og er næsta koma miðvikudaginn 28. júlí , þegar skipt verður um farþega í skipinu .